### 5.     Spildevand - påbud i det åbne land 2017 - fortsættelse af indsatsen

**Åbent**

Sagsnr.: 326-2017-24913       J.nr.: 06.01.00           Dokumentnr.:
326-2018-131339

**Sagstype**

Beslutning.

**Resume og sagens baggrund**

I forbindelse med vandområdeplanerne har staten besluttet,
at ejendomme i det åbne land skal have påbud om forbedret rensning, hvis
spildevandet fra ejendommene ledes direkte til vandløb, der ikke opfylder deres
målsætning om god økologisk tilstand. I Kalundborg Kommune drejer det sig om cirka
950 ejendomme. Indsatsen med påbud i det åbne land har i Kalundborg Kommune
været forsinket siden en afgørelse fra byretten vedr. en sag i Roskilde
Kommune, men det tekniske område anbefaler nu, at indsatsen fortsætter.

**Indstillinger**

Chefen for Plan, Byg og Miljø indstiller, at indsatsen med
forbedret spildevandsrensning i det åbne land fortsættes.

**Behandling**

Teknik- og Miljøudvalget.

**Sagsfremstilling**

Alle påbud om forbedret spildevandsrensning skal være
meddelt ultimo 2022 ifølge Vandområdeplanerne.

Kalundborg kommune skal i alt give ca. 950 påbud, og har
indtil videre givet ca. 500 påbud vedr. spildevandsrensning i det åbne land.
Zara Laursen bliver givet med en frist på 3 år, således at ejer har mulighed for
at spare sammen og finde den renseløsning, som er den rigtige for hver enkelt
ejendom. Der er derfor endnu ikke fulgt op på påbuddene.

I 2017 blev der varslet 178 påbud, som afventer at indsatsen
fortsættes. Derudover kommer der indsatser i perioden 2018-2022.

Den 21. november 2017 faldt der dom i Roskilde Byret, hvor
en grundejer blev frifundet for at undlade at opfylde et påbud om forbedret
spildevandsrensning. Dommen blev anket til landsretten. Dommen har haft den
konsekvens, at nogle af landets kommuner - herunder Kalundborg - valgte at
afvente dommen i landsretten før sagsbehandlingen af de sager, hvor der var
varslet påbud i 2017. Dette blev TMU orienteret om i februar 2018. Der er endnu
ikke fastsat dato for ankesagen i landsretten.

Efterfølgende er der i april 2018 faldet endnu en byretsdom
i en lignende sag i Køge Kommune, hvor dommen blev det modsatte, dvs. ejeren
skulle fortsat efterkomme kommunens påbud.

I juni 2018 udsendte styrelsen en ny vejledning, hvori der
ikke er ændret praksis i forhold til dokumentationspraksis. Administrationen
har forespurgt Miljøstyrelsen der fastholder, at der er tale om enkeltsager der
ikke kan bruges som rettesnor for indsatsen i det åbne land. Styrelsen
anbefaler derfor, at kommunerne fortsætter hidtidig praksis. Dette understøttes
tillige af Miljø- og Fødevareministerens følgebrev til den nye vejledning,
hvori der ikke lægges op til anden praksis end den hidtidige.

På baggrund af Miljøstyrelsens anbefaling, anbefaler det
tekniske område, at indsatsen med påbud i det åbne land fortsætter således at
fristen i vandområdeplanerne kan nås.

**Økonomiske konsekvenser**

Der er ingen økonomiske konsekvenser.

**Bilag**

|  |  |
| --- | --- |
| Brev fra Miljø- og Fødevareministeren\_juni 2018 | 326-2018-218139 |